Tartu koonduslaager

Tartu koonduslaager oli 1941. aastal Omakaitse poolt rajatud koonduslaager Tartus. Vangistatuid hoiti alguses Tamme staadionil. Alates 14. juulist 1941 asus laager Näituse tänava näituseväljakul, alates 24. augustist 1941 kuni lõpuni endistes Kuperjanovi kasarmutes aadressilKastani tänav 175. Talvel 1943/1944 asus Ülenurmel erilaager juutidele.

14. juulil 1941 määras major Friedrich Kurg Tartu koonduslaagri ülema ametikohale endise Eesti sõjaväe ohvitseri kapten Juhan Jüriste. Augustis sai Jüriste asemele Roland Lepik, septembris Karl Linnas.

Nõukogude allikatel põhinevad väited Tartu koonduslaagri kohta

Tartumaal olevat Nõukogude allikate väitel Saksa okupatsiooni ajal tapetud 12 836 inimest. See arv on vaieldav. Põhiline osa neist mõrvadest sooritati Tartu koonduslaagris, mis rajati Nõukogude allikate väitel enne, kui Saksa Wehrmacht Tartu vallutas (see on vaieldav). Eestlased ehitasid selle laagri Näituse väljakule ning hakkasid sinna tooma poliitilisi vastaseid, kellega nad kavatsesid arved õiendada.

Pärast seda, kui kogu Eestis oli Nõukogude okupatsioon vahetunud Saksa okupatsiooniga, muudeti Nõukogude andmete väitel Tartu koonduslaager Eesti tollaseks kõige suuremaks hävituslaagriks. Jüriste asemel sai laagri ülemaks Karl Linnas, Jüriste aga asus valveteenistust juhtima. Augustis 1941 viidi koonduslaager Näituse väljakult vanade Kuperjanovi jalaväepataljoni sõjaväekasarmute piirkonda Kastani tänava lähedal.

Selleks et ilma kohtumõistmiseta õiendada arved poliitiliste vastastega, loodi Tartu koonduslaagris eriline karistusorgan: Eriosakond, mis komplekteeriti endistest Eesti politseinikest, kes koos laagri juhtkonnaga organiseerisid massimõrvu. Laagri Eriosakonna ülemaks oli algul Roland Lepik, hiljem sai selleks Artur Paal. Lepik, Ervin Viks ja Paal juhtisid juurdlust, määrasid kindlaks karistusmäära, koostasid hävitamisele kuuluvate vangide nimekirju ja organiseerisid koos koonduslaagri juhtkonnaga nende toimetamist mahalaskmisele. Nad kuulasid isiklikult üle arreteerituid.

Pärast Viksi üleviimist Tallinna asus koonduslaagris tema kohale politseinik Boris Juht. 

Koonduslaagris peeti kinni arreteeritud kommuniste, riigiasutuste ja -ettevõtete töötajaid, uusmaasaajaid, sõjavange, juute ja mustlasi. Massilised mahalaskmised algasid juba enne laagri loomist Näituse väljakul, hiljem valiti hukkamispaigaks Jalaka liini – 1941. aasta suvel kindlustustööde ajal kaevatud tankitõrjekraavi Riia maantee ääres, nelja kilomeetri kaugusel Tartust. Surmale määratud inimesed viidi hukkamispaika 30–40 inimese kaupa autobusside ja veoautodega. Koonduslaagrist mahalaskmispaika toomise ajal olid arreteeritud relvastatud valvurite, Omakaitse liikmete ja politseinike, kes olid ka mahalaskjateks, tugevdatud valve all. 

Omakaitse liikmed ja Eesti politseiametnikud saatsid Tartu koonduslaagrisse ka rauku, mitmesuguses vanuses lapsi, haigeid ja haavatuid. Neid inimesi veeti koos teiste vahialustega Jüriste, Linnase ja Viksi juhtimisel koonduslaagrist tankitõrjekraavi äärde ja lasti seal maha. Selle kraavi ääres lasti maha ka inimesi, kes olid toodud Tartu koonduslaagrisse teistest maakondadest. 

Et varjata koonduslaagri vangide eest inimeste massilist hävitamist, võttis koonduslaagri juhtkond tarvitusele eriabinõud. Inimeste mahalaskmisele saatmise ajal ajasid valvurid teised vangid barakkidesse ja sundisid neid põrandale pikali heitma, et nad ei saaks aknast välja vaadata.

Tartu elanike hirmutamiseks korraldas koonduslaagri juhtkond avalikke hukkamisi. 22. augustfFil 1941 poos välisandarmeeria ("ketikoer") Aleksander Ivanson-Tasso, kes teenis Saksa Julgeolekupolitsei ja SD välisandarmeerias, raudteesilla juures üles Lembit Tummi, kelle nimi esineb Saksa julgeolekupolitsei otsusega karistatud isikute nimekirjas ja ka raamatus "Eesti rahvastikukaotused II/1. Saksa okupatsioon 1941–44", Tartu, 2002. Toimikus sisalduvad järgmised andmed: Tummi, Lembit, Gustavi p. Sünd. 26.07.1911 Venemaal. Hukatud 22.08.1941. Süüdistus: Terrorist. Saadeti tagalasse sildu ja telefoniliine lõhkuma ning joogivett mürgitama. Aleksander Ivanson-Tasso tavatses hiljem ka lapsi õpetada sellise näitega: "Ära tee pätti, ole korralik, või tahad, et sinust kasvaks samasugune pätt, kes poodi Tartu veetorni vee mürgitamise eest Raudteesilla juurde ülesse." Selle kuriteo organiseerija oli Juhan Jüriste.Tummi poodi Narva maanteel Raadi mõisa lähedal. 23. augustil poodi abiprokurör August Musta Riia maanteel Raja tänava ristil.

 Vaata ka F
Jägala koonduslaager
Keskvangla
Klooga koonduslaager
Lasnamäe vangla
Vaivara koonduslaager

 Viited 

 Kirjandus 
 Martin S. Kull. Tartu koonduslaager. Tartu: Eesti Ajalookirjastus, 2010. ISBN 9789949213160, 128 lk.

Kategooria:Tartu Teises maailmasõjas
Kategooria:Holokaust Eestis
Kategooria:Koonduslaagrid
Kategooria:Eesti vanglad